REPUBLIKA SRBIJA

NARODNA SKUPŠTINA

01 Broj 06-2/99-22

Odbor za finansije, republički budžet

i kontrolu trošenja javnih sredstava

31. avgust 2022. godine

B e o g r a d

ZAPISNIK

PRVE SEDNICE ODBORA ZA FINANSIJE,

REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 31. AVGUSTA 2022. GODINE

Sednica je počela u 14,15 časova.

Sednicu je, u skladu sa članom 25. stav 1. Poslovnika Narodne skupštine, sazvao Vladimir Orlić, predsednik Narodne skupštine.

U skladu sa članom 25. stav 2. Poslovnika sednici je, do izbora predsednika Odbora, predsedavala narodna poslanica Rozalija Ekres, najstariji prisutni član Odbora.

Sednici su prisustvovali članovi Odbora: Veroljub Arsić, Ana Beloica, Miroslav Kondić, Svetlana Milijić, Nikola Radosavljević, dr Aleksandra Tomić, Tijana Davidovac, Dušan Bajatović, Vladimir Obradović, Bojana Bukumirović, Nebojša Zelenović, Vojislav Vujić i Vladan Đukić.

Sednici su prisustvovali zamenici članova Odbora: Đorđe Stanković (zamenik Miroslava Aleksića) i Miodrag Gavrilović (zamenik Nenada Mitrovića).

Sednici nije prisustvovao član Odbora Veroljub Stevanović.

Sednici su prisustvovali i narodni poslanici: Svetozar Vujačić i Dalibor Jekić.

U skladu sa članom 25. stav 3. Poslovnika Narodne skupštine, za ovu sednicu određen je sledeći:

D n e v n i r e d:

1. Izbor predsednika Odbora;
2. Izbor zamenika predsednika Odbora.

**PRVA TAČKA DNEVNOG REDA**: **Izbor predsednika Odbora**

Predsedavajuća je zamolila Nikolu Radosavljevića, koji se prethodno javio za reč, da se obrati članovima Odbora. On je istakao da je ovaj Odbor jedan od najvažnijih u Narodnoj skupštini i da je veoma važno da bude vođen od strane nekog ko ima iskustva i ko je dobar poznavalac javnih finansija i monetarne politike. Naglasio je da Veroljub Arsić ispunjava ove uslove i predložio ga za predsednika Odbora.

Miodrag Gavrilović je postavio pitanje, da li će se poštovati prethodni dogovori oko raspodele mesta u odborima.

Rozalija Ekres je odgovorila da ne može da odgovori na ovo pitanje, jer se ne odnosi na dnevni red.

Aleksandra Tomić je podržala predlog Nikole Radosavljevića i dodala da Veroljub Arsić ima veliko iskustvo u radu Odbora u poslednjih 10 godina i da je dao veliki doprinos u radu Odbora.

Dušan Bajatović je u ime poslaničke grupe SPS-a istakao da će podržati ovaj predlog i odgovorio Miodragu Gavriloviću da će se poštovati prethodni dogovori.

Odbor je jednoglasno (16 glasova „za“) usvojio predlog narodnog poslanika Nikole Radosavljevića i za predsednika Odbora izabrao Veroljuba Arsića.

**DRUGA TAČKA DNEVNOG REDA**: **Izbor zamenika predsednika Odbora**

Veroljub Arsić, predsednik Odbora se zahvalio članovima na izboru i predložio i obrazložio predlog da se za zamenika predsednika Odbora izabere Dušan Bajatović, član Odbora.

Odbor je jednoglasno (16 glasova „za“) usvojio predlog predsednika Odbora i za zamenika predsednika Odbora izabrao Dušana Bajatovića.

Sednica je završena u 14,30 časova.

Sednica je tonski snimana.

 SEKRETAR PREDSEDNIK

 Tijana Ignjatović Veroljub Arsić